Mar fhreagairt don ghéarchéim airgeadais, thug an tAontas faoi athchóiriú forleathan ar an gcreat stuamachta do na bainc, arb é is aidhm dó an athléimneacht a mhéadú in earnáil baincéireachta an Aontais. Ar cheann de phríomheilimintí an athchóirithe bhí cur chun feidhme na gcaighdeán idirnáisiúnta arna gcomhaontú ag Coiste Basel um Maoirseacht ar Bhaincéireacht, go sonrach an t‑athchóiriú dá ngairtear ‘athchóiriú Basel III’. A bhuí leis an athchóiriú sin, bhí bonn athléimneach faoi earnáil baincéireachta an Aontais ag tús ghéarchéim COVID-19. Mar sin féin, cé go bhfuil leibhéal foriomlán an chaipitil i mbainc an Aontais sásúil anois ar an meán, níor tugadh aghaidh ar roinnt de na fadhbanna a sainaithníodh tar éis na géarchéime airgeadais. Go sonrach, tá dhá phríomhfhadhb ann fós. Ar an gcéad dul síos, maidir leis an modhanna réamhshocraithe a úsáideann na bainc chun a gceanglais chaipitil a ríomh (dá ngairtear ‘cuir chuige caighdeánaithe’), ní chuimsítear go leormhaith na priacail ar a bhfuil bainc ar ris (i.e. níl siad íogair go leor maidir le ris), rud a fhágann nach leor na ceanglais chaipitil (bíodh siad ró‑ard nó ró‑íseal). Dá réir sin, d’fhéadfadh sé sin difear diúltach a dhéanamh do ghníomhaíochtaí na mbanc. Ar an dara dul síos, bíonn ceanglais chaipitil an‑éagsúil ann le haghaidh priacail chomhchosúla nó priacail chomhionanna de réir na modhanna sofaisticiúla a cheadaítear do bhainc mhóra den chuid is mó a úsáid (dá ngairtear ‘cur chuige na samhlacha inmheánacha’). Fágann sin go bhfuil sé deacair cóimheasa caipitil ó bhanc go banc a chur i gcomparáid le chéile agus baineann sé an bonn den mhuinín as na cóimheasa sin agus dá bhrí sin as úsáid samhlacha inmheánacha na mbanc. Thairis sin, i ndáil le cineálacha áirithe sócmhainní, níl go leor sonraí ar chaighdeán leormhaith ann le haghaidh shamhaltú iontaofa láidir na gceanglas caipitil. Maidir leis na bainc a úsáideann samhlacha inmheánacha do na sócmhainní sin, d’fhéadfadh sé nach mbeadh dóthain caipitil acu chun na priacail ghaolmhara a chumhdach.

Seachas an gá atá ann aghaidh a thabhairt ar na heasnaimh sin tríd an athchóiriú iar-ghéarchéime arna chomhaontú ag an leibhéal idirnáisiúnta a thabhairt chun críche, beidh priacail do na bainc ag baint leis an aistriú chuig geilleagar níos inbhuaine, priacail nach mór do na bainc a bhainistiú chun cobhsaíocht airgeadais a áirithiú. Cuireadh i dtábhacht sa Straitéis maidir le maoiniú inbhuanaithe an gá atá ann rioscaí aeráide agus comhshaoil a chomhtháthú níos fearr i gcreat stuamachta an Aontais. Ní leor na ceanglais dlí atá ann faoi láthair chun dreasachtaí a chur ar fáil chun go ndéanfadh na bainc bainistiú córasach comhsheasmhach ar phriacail chomhshaoil, shóisialta agus rialachais.

Réimse eile fócais is ea forfheidhmiú ceart na rialacha stuamachta. Tá ról ríthábhachtach ag maoirseoirí i ndáil leis sin. Ní mór na huirlisí agus na cumhachtaí is gá a bheith ag maoirseoirí chun na críche sin (e.g. na cumhachtaí chun bainc agus a ngníomhaíochtaí a údarú, chun oiriúnacht a lucht bainistíochta a sheiceáil, nó chun smachtbhannaí a chur orthu i gcás ina sáraíonn siad na rialacha). Cé go n‑áirithítear íosleibhéal comhchuibhithe le reachtaíocht an Aontais, tá éagsúlacht mhór sna huirlisí maoirseachta agus sna nósanna imeachta ó Bhallstát go chéile. Leis an tírdhreach rialála ilroinnte sin maidir le sainmhíniú na gcumhachtaí agus na n‑uirlisí áirithe atá ar fáil do mhaoirseoirí agus a gcur i bhfeidhm, ar fud na mBallstát baintear an bonn den chothrom iomaíochta sa Mhargadh Aonair agus tá amhras ann faoi bhainistíocht fhónta stuama bhainc an Aontais agus faoin maoirseacht a dhéantar orthu. Tá an fhadhb sin thar a bheith géar i gcomhthéacs an Aontais Baincéireachta. De bharr difríochtaí idir 19 gcóras dlí éagsúla cuirtear cosc ar an Sásra Aonair Maoirseachta a fheidhmeanna maoirseachta a fheidhmiú go héifeachtach éifeachtúil. Thairis sin, ní mór do ghrúpaí baincéireachta trasteorann déileáil le roinnt nósanna imeachta éagsúla le haghaidh na saincheiste céanna stuamachta, rud a mhéadaíonn a gcostais riaracháin go míchuí.

Uirlis thábhachtach eile is ea smacht margaidh. Ionas go bhfeidhmeoidh infheisteoirí a ról maidir le faireachán a dhéanamh ar iompar na mbanc, ní mór dóibh rochtain a fháil ar an bhfaisnéis is gá. Mar gheall ar na deacrachtaí a bhaineann le rochtain ar fhaisnéis stuamachta atá ann faoi láthair, ní bhíonn ag rannpháirtithe sa mhargadh an fhaisnéis maidir le staid stuamachta na mbanc, faisnéis atá de dhíth ar rannpháirtithe sa mhargadh. Is é an toradh a bhíonn air sin go laghdaítear éifeachtacht an chreata stuamachta do na bainc agus d’fhéadfadh amhras a bheith ann faoi athléimneacht na hearnála baincéireachta, go háirithe le linn tréimhsí struis.